Thomas Adelskov (S), 2006-11-10:
Jeg vil godt have lov at starte med at takke forespørgerne for lejligheden til at diskutere forebyggelsesfonden her i Folketingssalen.
Det giver nemlig også os Socialdemokrater lejlighed til at påpege, at det jo har været helt afgørende for os, når vi skal bede danskerne om at trække sig senere tilbage fra arbejdsmarkedet, at en af de væsentlige forudsætninger er, at vi undgår nedslidning og udstødning fra arbejdsmarkedet og sætter ind med initiativer, der forebygger.
Forebyggelsesfonden opfylder et utrolig stærkt socialdemokratisk ønske og krav i velfærdsforhandlingerne.
Det er nemlig vigtigt at understrege over for forespørgerne også, at et dårligt psykisk arbejdsmiljø er et lige så dårligt arbejdsmiljø som et dårligt fysisk arbejdsmiljø.
Vores intentioner med fonden er netop, at vi skal sætte ind med projekter og udvikling af projekter, arbejdsgange og rutiner både i private og offentlige institutioner og virksomheder der, hvor vi ser et højt sygefravær, hvor vi ser meget udstødning fra arbejdsmarkedet, og der, hvor medarbejderne slides ned i dag.
Forespørgerne virker særlig bekymrede over, om fonden nu har tilstrækkelig meget fokus på det psykiske arbejdsmiljø.
Derfor er fonden blot et af de redskaber, som vi har taget i anvendelse for at sikre medarbejderne mod nedslidning, sikre, at medarbejderne faktisk også er i stand til og har lyst til at arbejde ud over den tilbagetrækningsalder, som vi kender i dag.
Vi ved fra forskellige undersøgelser, at medarbejdere meget ofte føler sig stressede, og at uhyggelig mange melder sig syge på grund af stress, og vi kan se, at mobning og chikane er et stigende arbejdsmiljøproblem, et arbejdsmiljøproblem, der måske har eksisteret i mange år, men som i stigende grad kommer op til overfladen, og der bliver sat ord på.
Her er forebyggelsesfonden et af de nye redskaber, som vi har taget initiativ til med det formål at skabe reelle forbedringer for arbejdsmiljøet, at skabe projekter og erfaringer, der også kan formidles til andre, erfaringer på de enkelte arbejdspladser, der forebygger inden for såvel det fysiske som det psykiske arbejdsmiljø.
Lad mig i den forbindelse nævne, at vi allerede her det første år har afsat en særlig pulje på 10 mio. kr. til kriminalforsorgen, et af de fagområder, som netop har skræmmende og uhyggelig meget stress og nedslidning.
I dagens udgave af Politiken kan man læse om FOA-medlemmer inden for hjemmeplejen, der føler sig stressede og nedslidte, og hvor hver femte inden for det sidste år har været syge på grund af stress.
Det er uacceptabelt, det er uhyggeligt.
Derfor er det jo også med berettiget omhu, at vi i forebyggelsesfonden har afsat 60 mio. kr. netop til hjemmeplejeområdet og døgninstitutionsområdet for voksne.
Lad mig til slut understrege, at forebyggelsesfonden er et godt redskab til at skabe nye projekter, der skal være med til at skabe og afprøve nye metoder i virksomhederne for at undgå nedslidning og stress.
Men det er kun et af flere redskaber, som vi Socialdemokrater lægger vægt på.
Med velfærdsreformen har vi ligeledes aftalt at afsætte 70 mio. kr. til Arbejdstilsynet, og vi har foretaget væsentlige ændringer i arbejdsmiljøreformen.
Det betyder, at der fra den 1. januar vil være yderligere 100 medarbejdere i Arbejdstilsynet, at Arbejdstilsynet får langt bedre redskaber til at afdække særlig dårligt psykisk arbejdsmiljø, og at der fremover er nye værktøjer, der skal screene for dårligt psykisk arbejdsmiljø på alle danske arbejdspladser.
Endelig betyder det også, at der afsættes ressourcer til at vejlede virksomhederne og ressourcer til et tættere samarbejde imellem Arbejdstilsynet og Arbejdsmiljøinstituttet for netop at videreudvikle redskaber, der skal forebygge dårligt psykisk arbejdsmiljø.
Alt i alt er velfærdsaftalen set med socialdemokratiske øjne med til at forebygge nedslidning på det danske arbejdsmarked.
Også det psykisk dårlige arbejdsmiljø skal vi have gjort noget ved, og vi tror, vi kommer et godt skridt med velfærdsaftalen.